ยืนยันยังไม่มีกฎหมายบังคับสวมหน้ากากอนามัย แต่เตรียมหารือ ศบค. พิจารณามาตรการกำหนดการใส่หน้ากากอนามัยนักท่องเที่ยวต่างชาติ
นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข กล่าวถึงกรณีที่เพจ ศบค. เตือนหากประชาชนไม่สวมหน้ากากอนามัยจะเสียค่าปรับว่า กระทรวงสาธารณสุขและหน่วยงานที่รับผิดชอบ ยังไม่ได้รายงานเรื่องนี้ คิดว่าอาจจะเป็นข้อเสนอของหน่วยงานใดหน่วยงานหนึ่งใน ศบค. ซึ่งต้องนำมาพิจารณากันต่อไป แต่ส่วนตัวเห็นว่าต้องสวมใส่หน้ากากอนามัยตลอดเวลาเมื่ออยู่ในพื้นที่สาธารณะ โดยเฉพาะพื้นที่ที่มีคนหนาแน่น อย่างไรก็ตาม ข้อเสนอแนะนี้มีประโยชน์ เพราะถือเป็นการป้องกันโรคขั้นสูงสุด แต่ต้องรับฟังความคิดเห็นทุกฝ่าย พร้อมย้ำว่าหากได้รับความร่วมมือจากประชาชนก็ไม่ต้องบังคับ แต่หากพบว่าใครไม่สวมหน้ากากอนามัยและทำให้คนอื่นเดือดร้อน ก็ต้องทบทวนหารือเรื่องนี้กัน โดยเฉพาะพื้นที่เกาะสมุย คนไทยให้ความร่วมมือที่ดี แต่ชาวต่างชาติไม่สวมหน้ากากอนามัย เนื่องจากวัฒนธรรมของต่างชาติ ซึ่งต้องนำเรื่องนี้มาหารือกันใน ศบค. ว่าจะแก้ปัญหาอย่างไร แต่ยืนยันว่านักท่องเที่ยวต่างชาติก็ต้องปฎิบัติตามมาตรการสาธารณสุขของไทยด้วย พร้อมย้ำว่ายังไม่มีกฎหมายบังคับใช้ในการไม่สวมหน้ากากอนามัยสำหรับวันนี้ที่มียอดผู้ติดเชื้อโควิด-19 ถึง 9,000 คน หากตัวเลขถึง 10,000 คน จะมีการปรับมาตรการหรือไม่นั้น นายอนุทิน กล่าวว่า ตัวเลขผู้ป่วยหนักยังไม่เพิ่มขึ้น และมีการฉีดวัคซีนต่อเนื่อง ทุกอย่างยังอยู่ในเกณฑ์ของกรมควบคุมโรคที่ตั้งฉากทัศน์ไว้ล่วงหน้า จึงยังไม่มีการปรับมาตรการ แต่ต้องตั้งมั่นอยู่ในความไม่ประมาณ